**Opatija Coffeehouse Debate**

**TEMA: GMO**

**29.10.2014. u 18 sati**

**Kavana hotela Continental, Opatija**

**Kavane** su oduvijek bile simbol duhovnog života i uljuđenosti, a u njima su se okupljali intelektualci, dame i gospoda, glazbenici, književnici, umjetnici, političari, novinari te u njima diskutirali o aktualnim i životnim temama uz šalicu kave i omiljene slastice. Početkom 20. Stoljeća određeni krug književnika ušao je u povijest pod nazivom 'Kavanski književnici' budući da su kavane bile njihova radna mjesta u pravom smislu te riječi te su u udobnom kavanskom ambijentu stvarali svoja djela.

Upravo vođeni ovim činjenicama želimo u našoj kavani Continental oživjeti pravu kavansku atmosferu te u suradnji s Udrugom Kulturni front **29.10.2014.** krećemo s prvom debatom u sklopu ciklusa **'Opatija Coffeehouse Debate'**, a tema je **GMO** (**Genetski modificirani organizmi**).

***O temi:*** *Neprovjerene vijesti i glasine o genetski modificiranim organizmima kruže svijetom već desetljećima; neki tako uvjeravaju kako se radi o bezopasnim prehrambenim proizvodima, a drugi se zaklinju u njihovu štetnost za one koji ih konzumiraju ili pak za tlo na kojem rastu. Dodatno ulje na vatru dolila je nedavna pravna bitka između Europske Unije i SAD-a vezana uz opravdanost zakonske obveze da se genetski modificirana hrana posebno označuje. Prvi sastanak u sklopu projekta ‘Opatija Coffeehouse Debates’ zato ćemo posvetiti genetskim modificiranim organizmima, te pokušati odgovori na pitanja vezana uz prednosti i nedostke genetski modificirane hrane, potrebu zabrane ili posebnog označavanja takve hrane na tržištu, te uz odnos GMO kultura i hrvatske poljoprivrede – predstavljaju li one opasnost ili priliku?*

Naši će panelisti biti prof. dr.sc. Hrvoje Fulgosi, znanstveni savjetnik pri Zavodu za molekularnu biologiju na Institutu Ruđer Bošković, priznati biotehnolog i predsjednik Vijeća za GMO Vlade RH, te prof. dr.sc. Elvio Baccarini, pročelnik Odsjeka za filozofiju na Filozofskom fakultet u Rijeci, poznati filozof, etičar i član Vijeća za GMO Vlade RH.

Kroz kraća izlaganja panelista i dulju raspravu na koju će biti stavljen posebni naglasak pokušati ćemo naći odgovore na pitanja koja nas muče, naučiti nešto novo te u dobrom društvu i akademskoj atmosferi, uz kavu ili čaj, provesti jednu ranu jesenju večer.
Više detalja na
<http://coffeehousedebates.wordpress.com/>
<http://milenijhoteli.com/opatijaguide/hr/events/opatija-coffeehouse-debate/>